2020. aastal vastu võetud ELi ringmajanduse teise tegevuskava eesmärk on suurendada ressursitõhusust, kahandada tarbimisjalajälge ning vähendada üldist keskkonna- ja kliimamõju. Lisaks seadusandlikele meetmetele sisaldab see mitmeid vabatahtlikuks kasutamiseks loodud vahendeid, näiteks keskkonnahoidlikud riigihanked, ELi ökomärgis ja raamistik „Level(s)“, millega edendada ressursside säästvat tootmist ja tarbimist ning aidata sellega kaasa Euroopa rohelise kokkuleppe eesmärkide saavutamisele. Uue Euroopa Bauhausi jaoks on eriti oluline see, et praegused jätkusuutlikele hoonetele kehtestatud keskkonnahoidlike riigihangete kriteeriumid vaadatakse üle ja viiakse kooskõlla ringmajanduse põhimõtetega, kasutades selleks raamistiku „Level(s) näitajaid. Tegevuskava keskmes on tüüpilised üldkasutatavad hooned, näiteks bürood, munitsipaaleluruumid ja koolid, ning kava käsitleb nii uute hoonete ehitamist kui ka olemasolevate renoveerimist. Hoonetele seatud kriteeriumid hõlmavad ringmajandust, tervist, mugavust, kliimamuutustele vastupanu võimet ja olelusringi kulu ning aitavad avaliku sektori hankijatel näidata teed jätkusuutlikumate hoonete suunas. Selle algatuse põhjal saab välja töötada uue Euroopa Bauhausi enesehindamisvahendi, mille abil hinnata projekti kestlikkust, kaasavust ja esteetilisust. Ettevõtjad ja tarbijad saavad uue Euroopa Bauhausi eesmärkide saavutamisele kaasa aidata, ostes ELi ökomärgisega tooteid ja teenuseid − need vastavad kogu olelusringi ulatuses kõrgetele keskkonnastandarditele. ELi ökomärgise kriteeriumid kehtivad kõvakattetoodetele, puidu-, korgi- ja bambusepõhistele põrandakatetele, värvidele ja lakkidele, tekstiiltoodetele, mööblile ja madratsitele. Ringmajanduse tegevuskavas kuulutati välja jäätmeid käsitlevate ELi õigusaktide ajakohastamine ning rõhutati üle, et komisjon kaalub ehitus- ja lammutusjäätmete ning nende eri materjalidest koostisosade korduskasutamiseks ettevalmistamise ja ringlussevõtu sihtmäärade kehtestamist.

Euroopa renoveerimislainet käsitlevas teatises COM(2020) 662 on kirjeldatud uue Euroopa Bauhausi eesmärke. Renoveerimislaine teatises on sätestatud mitu olulist põhimõtet, kuidas CO2-heidet 2050. aastaks vähendada: olelusringipõhine mõtteviis ja ringmajandus; CO2-heite vähendamine ja taastuvate energiaallikate integreerimine; taskukohasus; energiatõhususe esikohale seadmine; kõrged tervishoiu- ja keskkonnastandardid; ohutus; juurdepääsetavuse tagamine; ühine lahendus rohe- ja digipöördega seotud probleemidele; esteetilise ja arhitektuurse kvaliteedi austamine. Selles käsitletakse kõige haavatavamaid inimesi ja kõige madalama tõhususnäitajaga hooneid nii elamu-, haldus-, haridus- kui ka tervishoiusektoris renoveerimise prioriteetsete valdkondadena.

Uus Euroopa Bauhaus toetub ELi rikkalikule poliitilisele taustale, mis hõlmab eri mõõtmetega seotud strateegilisi eesmärke ja orientiire, mida selle algatuse puhul on seatud eesmärgiks lõimida. Paljud poliitilised algatused juba panustavad uue Euroopa Bauhausi edendamiseks vajalike eeltingimuste loomisse, kuid enamik neist on keskendunud vaid selle ühele mõõtmele. Käesoleva lisa eesmärk ongi neid uue Euroopa Bauhausi suhtes asjakohaseid poliitikaraamistikke tutvustada.

Uue Euroopa Bauhausi eesmärk on ühendada üksteisega kestlikkus, sotsiaalne kaasatus ja esteetika ning muud kogemusel põhineva kvaliteedi elemendid. Seega on see algatus oma olemuselt eri valdkondi läbiv ja transdistsiplinaarne.

ELi tegevuskavas „Õhu, vee ja pinnase nullsaaste saavutamine“ on seatud eesmärk tagada, et saaste, sealhulgas sisesaaste, ei kahjustaks meie tervist ega ökosüsteeme. See on iseäranis oluline nendes kohtades, kus me elame. Seetõttu esitatakse selles tegevuskavas juhtalgatused, mille käigus teha kindlaks linnade peamised haljastamis- ja innovatsioonivajadused ning kasutada kohalikke digiteisikuid, et vältida saastet nii sise- kui ka välitingimustes. Nii aitab tegevuskava edendada uue Euroopa Bauhausi kestlikkuse põhimõtet.

1.5.ELi rohelise taristu strateegia

Roheline taristu taasühendab eluliselt tähtsad looduslikud alad uuesti linnakeskustega ning taastab ja parandab nende funktsionaalset rolli. See on oluline tegevuskava, mille eesmärk on kaitsta looduskapitali ja samal ajal parandada elukvaliteeti ning selle tulemusena panustada kestlikkuse kui Euroopa Bauhausi ühe põhielemendi edendamisse.

1.6.Euroopa kliimamuutustega kohanemise strateegia

ELi uue kliimamuutustega kohanemise strateegia eesmärk on suurendada ja kiirendada ELi jõupingutusi kaitsta loodust, inimesi ja elatusvahendeid kliimamuutuste vältimatu mõju eest. Seetõttu panustab see strateegia uue Euroopa Bauhausi kestlikkuse mõõtmesse, hõlbustades kliimamuutustele vastupanuvõimega seotud kaalutluste lõimimist hoonete ja elutähtsa taristu ehitamisse ja renoveerimisse. Programmi „Euroopa horisont“ kliimamuutustega kohanemise missioon on selle strateegia rakendamise peamine vahend. Kohandatud ja kohapõhised reageeringud ja meetmed, mille kavandamisse, arendamisse ja katsetamisse on kodanikke tihedalt kaasatud, on üks valdkondi, kus nii uus Euroopa Bauhaus kui ka kliimamuutustega kohanemise poliitika võiksid kattuda.

1.7.ELi bioloogilise mitmekesisuse strateegia aastani 2030

ELi bioloogilise mitmekesisuse strateegias on rõhutatud linna haljasaladest, sealhulgas haljaskatustest ja -seintest, saadavat kasu. Need mõlemad on uue Euroopa Bauhausi olulised elemendid nii kestlikkuse kui ka esteetilisuse seisukohast. Hiljutised COVID-19 pandeemia tõttu kehtestatud liikumispiirangud on näidanud, kui väärtuslikud on linnaruumis leiduvad haljasalad meie kehalise ja vaimse heaolu hoidmiseks. Ühtlasi aitab taimkate linnapiirkondi jahutada ja leevendada loodusõnnetuste mõju. Bioloogilise mitmekesisuse strateegia rakendamine ja looduspõhiste lahenduste ulatuslik kasutuselevõtmine aitab Euroopa Bauhausi edendada, kuna see on olemuselt üks kõige tõhusamaid, kestlikumaid ja kahtlemata esteetilisemaid algatusi.

1.8.Strateegia „Talust taldrikule“

Strateegia eesmärk on muuta toidusüsteemid õiglaseks, tervislikuks ja keskkonnasõbralikuks. Püütakse tagada, et igaühel oleks juurdepääs piisavale, ohutule, täisväärtuslikule ja kestlikult toodetud toidule, ning vähendada toidukadu ja vältida jäätmeteket. Strateegia „Talust taldrikule“ aitab saavutada uue Euroopa Bauhausi kestlikkuse ja kaasatusega seotud eesmärke, näiteks linna toidusüsteemide, köögiviljaaedade ja toiduringlussüsteemide kaudu.

1.9.ELi metsastrateegia

ELi metsastrateegiaga püüeldakse selle poole, et meie metsad oleksid praegusest suuremad, tervemad ja mitmekesisema elustikuga, eelkõige on sihiks suurendada metsade CO2 talletamise ja kasvuhoonegaaside sidumise võimet, peatada elupaikade ja liikide hävimine ning tagada, et metsad saaksid täita oma sotsiaal-majanduslikke funktsioone ka eesootavatel kümnenditel. Strateegia järgi tuleb säästva ja kliimaneutraalse majanduse kujundamisel tagada puidu optimaalne kasutus vastavalt kaskaadkasutuse põhimõttele. See tähendab, et puitu tuleks kasutada nii palju kui võimalik pika kasutusajaga materjalide ja toodete valmistamiseks. Ehitusmaterjalina kasutatava puidu praegust väikest turuosa tuleb suurendada, asendades sellega energiamahukaid ja fossiilkütustepõhiseid materjale. Sektori laiendamiseks on vaja teha pika kasutusajaga ja ohutu puidupõhise ehitusmaterjali valdkonnas täiendavaid teadusuuringuid ja leida innovaatilisi lahendusi. See hõlmab puidu kasutamist hoonete ehitamiseks, mis on tähtsal kohal ka uue Euroopa Bauhausi puhul.

1.10.Tekstiilistrateegia

See strateegia muudab viisi, kuidas me tekstiiltooteid valmistame, kasutame ja korduskasutame. Noorematel põlvkondadel on eriline roll põlvkondade lähendamisel, kangaste ümberkujundamisel ning innovatsiooni ja ettevõtluse edendamisel. Selle soodustamiseks toetatakse uusi vastupidavuse, parandatavuse ja jagatavuse ärimudeleid, innovaatiliste materjalide arendamist ning mööbli või ehitustoodete valmistamiseks kasutatavate materjalide taaskasutamist kooskõlas jäätmehierarhia ja uue Euroopa Bauhausi põhimõtetega ning esitluste ja teadlikkuse suurendamise projektidega, mida rahastatakse selliste ELi programmide nagu LIFE ja „Euroopa horisont“ kaudu.

1.11.Kestlikkust toetav kemikaalistrateegia

ELi elanikkond tunneb suurt muret kahjulike kemikaalide ning mõju pärast, mida need avaldavad inimeste tervisele ja keskkonnale. Materjalid ja tooted, mida kasutatakse ehituses sise- ja välitöödeks, tekstiilid, vähese CO2-heitega transport, akud, tuuleturbiinid, taastuvad energiaallikad ja tarbekaubad sisaldavad suurt hulka kemikaale, millest üsna paljud on kahjulikud ja võivad mõjutada meie elukvaliteeti. Kestlikkust toetavas kemikaalistrateegias esitatud mürgivaba keskkonna kujundamise meetmete eesmärk on tõhustada inimeste ja keskkonna kaitset ning edendada ohutute ja keskkonnasäästlike kemikaalide ja materjalide kasutamist, töötades välja asjakohased kriteeriumid rohepöörde läbiviimiseks. Selle tulemusena tagatakse, et tulevased hooned, taristud ja tooted on ohutumad, aitavad panustada kestlikumasse tulevikku ja vähendavad üldist keskkonnajalajälge.

1.12.ELi biomajanduse strateegia

Biomajandus otsib uusi viise ressursside tootmiseks ja tarbimiseks, austades samal ajal meie planeedi piire ning eemaldudes lineaarmajandusest, mis põhineb fossiilkütuste ja maavarade laiaulatuslikul kasutamisel. Taastuvad bioressursipõhised materjalid ja rohelised keskkonnad aitavad kaasa alljärgnevale: (1). CO2-neutraalsuse, ringmajanduse ja kestlikkusega seotud eesmärkide saavutamine; (2). tööhõive suurendamine, eelkõige maapiirkondades töökohtade ja elatusallikate loomine; ning (3). inimeste elukvaliteedi parandamine (nt puitu peetakse esteetiliselt meeldivaks, stressi maandavaks ja häid akustilisi omadusi evivaks ehitusmaterjaliks).

1.13.Euroopa kliimapakt

Uus Euroopa Bauhaus on tihedalt seotud Euroopa kliimapaktiga − kogu ELi hõlmava algatusega, millega kutsutakse inimesi, kogukondi ja organisatsioone üles kliimameetmetes kaasa lööma ja looma rohelisemat Euroopat. Pakt julgustab võtma kohustusi, mõõdab edusamme ja hõlbustab arutelusid renoveerimisega seotud tarneahelas osalejate vahel. Kodanikke kaasates leitakse programmi „Euroopa horisont“ kaudu lahendusi ja sõelutakse välja ideed, millest võiks uue Euroopa Bauhausi puhul kasu olla. Euroopa kliimapaktiga on liitunud juba üle 500 kliimasaadiku, kes edendavad kliimameetmete võtmist ja selle kaudu panustavad uue Euroopa Bauhausi jaoks olulistesse valdkondadesse.